CELEX: 32022D0060
Language: da
Date: 2022-01-12 00:00:00
Title: Rådets gennemførelsesafgørelse (EU) 2022/60 af 12. januar 2022 om den operationelle koordineringsmekanisme for den eksterne dimension af migration

17.1.2022   
               
               
                  DA
               
               
                  Den Europæiske Unions Tidende
               
               
                  L 10/79
               
            
         RÅDETS GENNEMFØRELSESAFGØRELSE (EU) 2022/60
         af 12. januar 2022
         om den operationelle koordineringsmekanisme for den eksterne dimension af migration
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets afgørelse 2014/415/EU af 24. juni 2014 om ordninger til Unionens gennemførelse af solidaritetsbestemmelsen (1), særlig artikel 9, stk. 3, og
         ud fra følgende betragtninger:
         
                     (1)
                  
                  
                     Denne afgørelse vedrører oprettelsen af en mekanisme til operationel koordinering af den eksterne dimension af migration (MOCADEM) ved tilpasning af EU's integrerede mekanisme, der blev godkendt af Rådet den 25. juni 2013, og ordninger, som er omhandlet i artikel 1, stk. 2, i afgørelse 2014/415/EU.
                  
               
                     (2)
                  
                  
                     Det Europæiske Råd opfordrede på mødet den 24.-25. juni 2021 til intensiveret partnerskab og samarbejde med oprindelses- og transitlande for at forhindre tab af menneskeliv og mindske presset på de europæiske grænser i en pragmatisk, fleksibel og skræddersyet tilgang, der på en koordineret måde gør brug af alle tilgængelige instrumenter og incitamenter på EU- og medlemsstatsplan.
                  
               
                     (3)
                  
                  
                     Det Europæiske Råd opfordrede efterfølgende på mødet den 21.-22. oktober 2021 til at gøre de handlingsplaner, der er udarbejdet for otte prioriterede oprindelses- og transitlande, operationelle, understøttet af konkrete tidsplaner og tilstrækkelig finansiel støtte.
                  
               
                     (4)
                  
                  
                     Den 16. december 2021 opfordrede Det Europæiske Råd Rådet til at sikre nøje overvågning af en hurtig og effektiv gennemførelse af Den Europæiske Unions eksterne migrationspolitik under ledelse af formandskabet.
                  
               
                     (5)
                  
                  
                     For at sikre, at Rådet er i stand til at sikre, at denne opgave varetages, er det nødvendigt at integrere de forskellige midler og løftestænger, styrke koordineringen mellem alle de aktører, der er involveret i gennemførelsen af den eksterne dimension af migration, og sikre den operationelle karakter af Unionens aktioner, uden at dette berører EU-institutionernes respektive beføjelser.
                  
               
                     (6)
                  
                  
                     Med henblik herpå bør der oprettes en mekanisme til operationel koordinering af den eksterne dimension af migration (MOCADEM). Mekanismen bør bygge på de ordninger, der er fastsat i Rådets gennemførelsesafgørelse (EU) 2018/1993 (2) om EU's integrerede ordninger for politisk kriserespons. Den afskiller sig dog i sit formål, for så vidt som den nye mekanisme har til formål at håndtere forbindelserne med tredjelande på migrationsområdet —
                  
               VEDTAGET DENNE AFGØRELSE:
         
            Artikel 1
            Oprettelse af en operationel koordineringsmekanisme
            
               1.   Denne afgørelse opretter en operationel koordineringsmekanisme for den eksterne dimension af migration (MOCADEM). MOCADEM skal gøre det muligt for Unionen at koordinere og reagere rettidigt på spørgsmål vedrørende den eksterne dimension af migration.
            
            
               2.   MOCADEM giver Rådet den nødvendige fleksibilitet til at sikre en sammenfatning af de oplysninger og retningslinjer, der foreslås af de forskellige forberedende organer og af de forskellige parter, der er involveret i mekanismen. Den forbereder og foreslår operationelle aktioner vedrørende de midler og løftestænger, der skal mobiliseres for at gennemføre Unionens mål for hvert af de berørte tredjelande.
            
            
               3.   MOCADEM står under Rådets formandskabs ledelse under fuld hensyntagen til Kommissionens og Unionens højtstående repræsentant for udenrigsanliggender og sikkerhedspolitiks (HR's) beføjelser.
            
            
               4.   MOCADEM træder ikke i stedet for og overlapper ikke eksisterende EU-mekanismer eller -ordninger.
            
         
         
            Artikel 2
            Definition
            I denne afgørelse forstås ved en »operationel aktion« enhver aktion, hvis gennemførelse kan forventes at bidrage til opfyldelsen af Unionens mål i dens forbindelser med et tredjeland på migrationsområdet, herunder:
            
                        —
                     
                     
                        en politisk eller diplomatisk tilgang
                     
                  
                        —
                     
                     
                        en aktion til støtte for det pågældende tredjeland, herunder inden for kapacitetsopbygning eller udviklingssamarbejde
                     
                  
                        —
                     
                     
                        mobilisering af enhver tilgængelig løftestang, f.eks. finansiel støtte, visumpolitiske værktøjer eller ethvert andet politisk værktøj, og
                     
                  
                        —
                     
                     
                        udvikling af målrettede kommunikationsstrategier.
                     
                  
         
            Artikel 3
            Funktionsmåde
            
               1.   Hvis forholdet mellem Den Europæiske Union og et tredjeland for så vidt angår migration har en sådan indvirkning, at der er behov for koordinering og rettidig respons fra Unionen, kan formandskabet med støtte og rådgivning fra Generalsekretariatet for Rådet indkalde til et MOCADEM-rundbordsmøde.
            
            
               2.   MOCADEM-rundbordsmødet har til formål at sammenfatte oplysninger og politikforslag fra Rådets forskellige forberedende organer og andre indbudte parter. Grundlaget er navnlig arbejdsresuméer udarbejdet af Rådets Gruppe vedrørende Eksterne Aspekter af Asyl og Migration og relevant arbejde udført af andre af Rådets arbejdsgrupper (såsom Visumgruppen, Gruppen vedrørende Integration, Migration og Udsendelse, Gruppen vedrørende Udviklingssamarbejde og Internationale Partnerskaber eller de geografiske arbejdsgrupper). Det forbereder de operationelle aktioner, som De Faste Repræsentanters Komité (Coreper) skal foreslå, på alle områder, der er relevante for forbindelserne mellem Den Europæiske Union og det pågældende tredjeland på migrationsområdet.
            
            
               3.   Formandskabet afgør sammensætningen af MOCADEM-rundbordsmøderne. Kommissionens tjenestegrene og Tjenesten for EU's Optræden Udadtil (EU-Udenrigstjenesten) indbydes til at deltage og til at fremlægge et kortfattet bidrag vedrørende alle deres respektive kompetenceområder. Interesserede medlemsstater indbydes til at deltage. Unionens relevante organer, kontorer eller agenturer, andre relevante interessenter og eksperter på visse områder indbydes også til at deltage, alt efter hvad der er relevant.
            
            
               4.   Hver af de indbudte institutioner, organer, kontorer, agenturer eller andre parter repræsenteres på et niveau, der er passende i forhold til det operationelle og beslutningsmæssige formål med rundbordsmødet.
            
         
         
            Artikel 4
            Corepers rolle
            For at sikre sammenhæng i Unionens politikker og aktioner varetager Coreper den strategiske styring af arbejdet i MOCADEM, som regelmæssigt aflægger rapport til Coreper, og Coreper varetager den politiske kontrol med gennemførelsen af ordningerne.
         
         
            Artikel 5
            Ressourcer
            
               1.   MOCADEM kan henholde sig til rapporter udarbejdet af den i henhold til gennemførelsesafgørelse (EU) 2018/1993 nedsatte støttekapacitet til integreret situationsbevidsthed og analyse (ISAA).
            
            
               2.   ISAA-støttekapaciteten giver mulighed for at:
               
                           a)
                        
                        
                           indsamle og formidle situationsoplysninger, analyser foretaget af Unionen og medlemsstaterne, de beslutninger og foranstaltninger, som de relevante interessenter har truffet eller skal træffe, samt koordineringskravene
                        
                     
                           b)
                        
                        
                           behandle de i litra a) omhandlede oplysninger og give et overblik over situationen og
                        
                     
                           c)
                        
                        
                           udarbejde en integreret analyse, herunder om situationens mulige udvikling og konsekvenser.
                        
                     
            
               3.   ISAA udvikles af Kommissionens tjenestegrene og EU-Udenrigstjenesten inden for rammerne af deres respektive roller og ansvarsområder og inden for rammerne af deres eksisterende midler og kapaciteter. ISAA baseres også på analyser fra medlemsstaterne og Unionens organer, kontorer og agenturer.
            
         
         
            Artikel 6
            Revision
            Senest den 13. januar 2023 gennemgår Coreper gennemførelsen af MOCADEM på grundlag af en rapport fra formandskabet efter høring af Kommissionen og HR. Coreper foreslår, hvis det er relevant, eventuelle revisioner af denne afgørelse.
         
         
            Artikel 7
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 12. januar 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  EUT L 192 af 1.7.2014, s. 53.
         
            (2)  Rådets gennemførelsesafgørelse (EU) 2018/1993 af 11. december 2018 om EU's integrerede ordninger for politisk kriserespons (EUT L 320 af 17.12.2018, s. 28).